b"\n_START_ARTICLE_\nConjunt del nucli urb\xc3\xa0 del Pont d'Armentera\n_START_SECTION_\nDescripci\xc3\xb3\n_START_PARAGRAPH_\nEl Pont d'Armentera est\xc3\xa0 situat entre el riu Gai\xc3\xa0 i el torrent de Rupit, a 349 metres d'altitud. El poble t\xc3\xa9 una estructura circular, seguint el tra\xc3\xa7at de l'antiga vila closa de l'\xc3\xa8poca medieval. Al voltant d'aquest nucli han crescut barris nous, com el Raval Vell, el Raval Nou i el Raval dels Estenedors. En el poble s'han trobat les restes de l'aq\xc3\xbceducte rom\xc3\xa0 que portava les aig\xc3\xbces a Tarragona.\n_START_SECTION_\nHist\xc3\xb2ria\n_START_PARAGRAPH_\nEl primer document que parla del Pont \xc3\xa9s una carta de poblaci\xc3\xb3 de Cabra de l'any 980, per\xc3\xb2 no va ser fins al segle XI que es va portar a terme la repoblaci\xc3\xb3. Primer formava part del castell de Querol i l'any 1229 va ser cedida a Santes Creus per Ramon Alemany de Cervell\xc3\xb3. El 1359 contava amb 27 focs segons el cens de Pere III. Al llarg del segle XIV experiment\xc3\xa0 un creixement econ\xc3\xb2mic i demogr\xc3\xa0fic, que propici\xc3\xa0 la construcci\xc3\xb3 de carrers nous, els anomenats ravals, situats a la part oriental del torrent de Rupit. El proc\xc3\xa9s de creixement es va mantenir al llarg del temps."